De par le dauphin de Viennois. 
Chier et bien amé, nous avons chargé Gabriel de Bernes, nostre maistre d'ostel, de recevoir de vous les mil florins que les gens des trois estaz du pais du Dauphiné nous ont donné. Si vueillez appoincter ledit Gabriel en telle maniere que le plus brief que faire ce pourra il soit paié de ladicte somme. En prenant quictance de lui vous en tendrons quicte, et lequel vous envoye mandement de Monseigneur pour vostre argent. Chier et bien amé, Nostre Seigneur soit garde de vous. Donné à Bourges le XXI e jour de juing. 
Loys. 
S. Verjus 
A nostre chier et bien amé maistre Helye de Linaye, receveur de l'aide au pais du Dauphiné. 
Compere, je vous prie que vous baillez à Guillaume Semogni vint escuz et je vous prometz que je vous bailleray les cent frans que nous avons appoinctez pour lui, car pour ceste heure je ne lui puis riens bailler. Je vous prie que en ce n'ait faulte. Et à Dieu soiez. Escript à Chinon le IV e jour de juillet. 
Loys. 
M. Heron. 
Beaux oncles, jé entendu que vous avés envye d'avoyr ung mulet, mès qu'yl allast byen ayze, et, à ceste cauze, je vous envoye le myen ; mès c'est en esperance que vous me donerés ung levryer ; car on n'en peut pas byen fynés de bons de par de sa, et sy vous le faytes, et vous prenés playsyr en autre chouze, soyt ne mulle, mullet ou troton, je vous en recompanseré byen. Et adyeu, beaux oncles. Escryt de ma main. 
Loys. 
A beaux oncles d'Orlyens. 
Jehan mon amy, jé receu vos lectres par les quelles m'escryvés que n'avés poynt de velos playn sy non velous sus velous quy est plus cher. Je l'an aime myeux et vous mersye de se que toujours de ryens ne me fayllés, et par ma foy, sy Dyeu plest, je vous payré byen de tout, vous pryant que le bayllés au sieur de la Barde. Et a Dyeu, Jehan mon amy, quy vous doynt joye. Escryt de ma mayn. 
Loys. 
A Jehan Arnolfyn. 
Au dos : Je Giscart Garnié, serviteur de monseigneur le daulfin, ay receu de Jehan Arnoulfin pour delivrer de l'ordonnance de mondit seigneur à monsieur de la Barde une piece de velu sur velu cramoisy contenant XLIII aulnes de Bruge, assavoir quarante trois aulnes, et tout par vertu de ceste presente lectre, tesmoing mon seing manuel cy mis le XII e jour d'aoust l'an mil IIII c LX. 
Giscart Garnié. 
Jehan Arnoulfin, mon amy, j'ay receu les lectres que m'avez escriptes par Marc Cename. Aussi ay eu mil sept cens quarante huit lions et dix huit pataz qu'il m'a aportez, qui est, rabatu ce que maistre Charles print darrenierement de vous et ce que avez baillé à daulphin, la somme que deviez recevoir pour moy, dont et de la paine que en avez prinse je vous mercie tant que je puis, et, si Dieu plaist, quelque foiz je le deserviré envers vous. Marc vous dira de mes nouvelles, et adieu. Escript à Geneppe le VIII e jour d'aoust. 
Loys. 
